  Анжелика Тихонова корреспондент Москваын Удмурт землячестволэн йылпумъян но быръён конференциез ортчиз. Огазеяськонлы тӧрое генерал-полковникез Сергей Маевез бырйизы. Со сярысь «Удмурт Кенеш» огазеяськонлэн тӧроез Татьяна Ишматова «ВКонтакте» мерлыко вотэсысь бамаз ивортӥз. Конференциын Удмурт землячестволэн тӧроезлэн нырысетӥ воштӥсез Любовь Амбарцумян огазеяськонлэн ужамезлы йылпумъянъёс лэсьтӥз. Бӧляклэн азьветлӥсьёсыз асьсэлэсь малпанъёссэс веразы. Татьяна Ишматовалэн кылъёсызъя, трос гинэ мыло-кыдо, сюлмаськыса веранъёс вал. Ваньзы ик огазеяськонлэн ужаз пыриськыны, юрттӥськыны но вордӥськем шаерзылэсь улонзэ азинтыны дасесь. Тау сыӵе шуныт пумитамдылы, рос-прос, валаса ужамдылы, Россиялэн шоркараз удмуртлыкез утемды понна! Сокем бадӟым мылкыд басьтӥ. Азьланяз эшшо матысьгес кусыпмес кырыны тыршом, трос ужрадъёс ортчытыны мед быгатомы! Татьяна Ишматова, «Удмурт Кенеш» огазеяськонлэн тӧроезПусъём, Удмурт землячество Москваын Удмуртилэсь туссэ кылдытон, элькунысьтымы вуэм студентъёслы юрттон, удмурт калыклэн лулчеберетэз но сямъёсыз сярысь тодон-валанэз вӧлмытон, Удмуртиен ужан кусыпъёс кылдытон, Москваын ватэм улосчиосмы сярысь тодэ ваёнъёсты утён бордын тырше.   Тодэ вайытом, 2016-тӥ арын Москваысь удмуртъёслэн бӧляксылы тӧрое десант войскоосын кивалтӥсьлэсь воштӥсьсэ, Ижкарын вордскем Андрей Холзаковез бырйизы вал.  Ватсалом, 2019-тӥ арын генерал-полковник Сергей Маевлэсь нимзэ Можгаысь 10 номеро школалы сётӥзы.  Тегъёс: Мерлык Москва Удмуртия удмуртъёс ТатьянаИшматова  